recursal/SuperWikiNEXT-32B huggingface dataset:
59°56′29″N 10°46′47″E﻿ / ﻿59.94139°N 10.77972°E﻿ / 59.94139; 10.77972

Grefsen stasjon med plattforma og jarnbanesporet framfor. Spora med dei gule straumskjenene i framgrunnen høyrer til T-banen i Oslo og har soleis ikkje med jarnbanen å gjere. Fotografi frå 2008.
Oversyn over området, med Gjøvikbanen og Grefsen stasjon til venstre på fotografiet, Storo tunnelbanestasjon og det eine tunnelbanesporet (med gul straumskjene) til høgre.
Eit tog av typen 69 har komen til Grefsen frå Jaren. Foto: Tore Sætre

**Grefsen stasjon** er ein jarnbanestasjon på Gjøvikbanen på Storo i Oslo. Arkitekt for stasjonsbygningen var Paul Due (1835-1919), som i åra 1891–1910 arbeida som jernbanearkitekt for Noregs statsbaner og har teikna ein lang rad stasjonsbygningar.

Grefsen stasjon ligg 6,82 kilometer frå Oslo Sentralstasjon og i ei høgd av 109,2 meter over havet, og vart teke i bruk i 1900, det vil seie to år før heile Gjøvikbanen vart bygd ferdig. Mellom anna var ikkje strekninga mellom Grefsen stasjon og Kristiania (Oslo) Ø ferdig då Grefsen stasjon vart opna, slik at stasjonen fungerte som mellombels endestasjon for den ferdigbygde strekninga av Gjøvikbanen i desse åra.

Frå Grefsen stasjon går det ut ein einspora elektrisk jarnbane for godstog, Alnabanen, som knyter Gjøvikbanen til godstogstasjonen Alnabruterminalen på Alnabru i Oslo. Denne linja vert mellom anna nytta av godstog på Bergensbanen, som nyttar Gjøvikbanen og Roa-Hønefosslinja på strekninga mellom Oslo og Bergen. Grefsen stasjon har elles vore ein viktig godsstasjon i tidlegare tider, med fleire sidespor til dei mange industriverksemdene som låg i området, men som no er nedlagde eller flytta og erstatta med bustads- og kontorblokker.

Næraste granne til Grefsen jernbanestasjon er Storo stasjon på Ringen line i tunnelbanenettet i Oslo, men det er likevel ein etter måten lang og kronglete veg å gå mellom dei to stasjonane for dei som skal skifte frå den eine banen til den andre. Difor har det vore lansert planar om å byggje om jernbanestasjonen for å løyse dette problemet. Frå jernbanestasjonen går det elles eit sidespor over til tunnelbanesporet, slik at vedlikehaldsmaskiner og anna materiell kan køyrast over frå jarnbanen til tunnelbanen. Men persontoga på jarnbanen kan ikkje nyttast på tunnelbanen.

Bakgrunnsstoff
--------------

* Jernbaneverkets opplysningar om Grefsen stasjon Arkivert 2013-03-28 ved Wayback Machine.
* Grefsen stasjon på Norsk Jernbaneklubbs Stasjonsdatabase.
* NSBs opplysningar om Grefsen stasjon.
* 

* Grefsen stasjon i kulturminnesok.no, nettstaden til Riksantikvaren

|  |  |
| --- | --- |
| Autoritetsdata | 
* Lokalhistoriewiki
* GeoNames
* SSR (namn)

 |
**Katalin Éva Novák** (fødd 6. september 1977 i Szeged) er ein ungarsk politikar som 10. mai 2022 blei tatt i eid som president i Ungarn. Novák er medlem av Fidesz.

Utdanning
---------

Etter å ha fullført videregående utdanning ved SZTE Ságvári Endre Gyakorló Gimnáziumban i fødebyen i 1996, studerte Novák økonomi ved Corvinus-universitetet i Budapest og juss ved Universitetet i Szeged. Ho har også studert i utlandet ved Université Paris X: Nanterre. Forutan ungarsk, talar Novák fransk, engelsk og tysk.

Politisk karriere
-----------------

Novák byrja å arbeide i utanriksdepartementet i 2001, der ho spesialiserte seg i EU- og europeiske saker. I 2010 blei ho ministerrådgjevar i same departement og i 2012 kabinettsjef i Departementet for offentlege tenester.

Novák blei i 2014 statssekretær for familie- og ungdomssaker i Departementet for menneskelege ressurser og var familieminister oktober 2020–desember 2021.

Novák var visepresidenten til Fidesz i 2017–2021.

Statsminister Viktor Orbán kunngjorde 21. desember 2021 at Novák ville bli hans kandidat under presidentvalet i 2022. Ho vann valet 10. mars 2022 gjennom å få 137 av 188 røyster i parlamentet.

Privatliv
---------

Katalin Novák er gift og har tre barn. Ektemannen er økonomen István Veres, som har ei direktørstilling i den ungarske sentralbanken.

Internasjonale utmerkingar
--------------------------

I 2019 blei Novák dame av den franske Æreslegionen og i 2020 kommandør av Republikken Polens fortenestorden.

Kjelder
-------

1. ↑  «EMMIvezetők elérhetősége» (PDF) (på ungarsk). Magyarország Kormánya. s. 8. Arkivert frå originalen (PDF) 26. mai 2021.
2. 1 2  «Biografi» (PDF). Országgyűlés. Arkivert frå originalen (PDF) 30. september 2021.
3. ↑  Csuhaj, Ildikó (5. oktober 2021). «Novák Katalin bejelentette: Nem indul a Fidesz alelnöki posztjáért» (på ungarsk). ATV. Arkivert frå originalen 14. mai 2022.
4. ↑  Tóth-Szenesi, Attila (21. desember 2021). «Novák Katalin lesz a Fidesz államfőjelöltje». *telex.no* (på ungarsk). Arkivert frå originalen 22. desember 2021.
5. ↑  «'Nejdůležitější jsou pro mě rodiny a děti.' Maďarsko má novou prezidentku Katalin Novákovou» (på tsjekkisk). iROZHLAS. 10. mars 2022. Arkivert frå originalen 21. april 2022.
6. ↑  «The President's husband – Hungary gets its first ever first gentleman» (på engelsk). telex.hu. 12. mai 2022. Arkivert frå originalen 12. mai 2022.
7. ↑  «Une proche d'Orban reçoit la Légion d'honneur». *Le Monde* (på fransk). 31. januar 2019. Arkivert frå originalen 7. februar 2019.
8. ↑  «Nadanie orderów». *Prawo.pl* (på polsk). Arkivert frå originalen 15. januar 2020.

* *Denne artikkelen bygger på «Katalin Novák» frå Wikipedia på bokmål, den 6. mars 2024.*
**Gudbrand Trulsson Kjekstad** (22. juli 1804–22. mai 1872) var ein norsk gardbrukar og stortingsmann frå Norderhov i Buskerud.

Kjekstad var frå storgarden Hønen i Norderhov. Attåt allmugeskulen fekk han privatundervisning av klokkkaren, seinare gjekk han på pensjonatskule hos soknepresten i Norderhov. Peter Christen Asbjørnsen og Jørgen Moe var mellom skulekameratane hans. Han var gardbrukar på garden Frog i heimbygda, men gifta seg i 1837 til garden Kjekstad i Røyken og flytta dit. Han vart omtala som ein særleg interessert bonde, sådde kløver og timotei og dreiv med vatning av engene. På garden bygde han mylne, sagbruk og tjørebrenneri.

Kjekstad var ordførar i Røyken i mange år, og var forlikskommissær fram til 1868. Han representerte Buskeruds amt på Stortinget i 1845 og 1848. Fyrste gongen var han medlem av justiskomite nr 2, siste gongen konstitusjonskomiteen.

Han døydde på garden sin i Røyken i 1872.

Kjelder
-------

* Lindstøl, Tallak: *Stortinget og Statsraadet 1814-1914*. Kristiania, 1914
* Biografisk informasjon om Gudbrand Trulsson Kjekstad NSD Norsk senter for forskningsdatas politikararkiv

|  |  |
| --- | --- |
| Autoritetsdata | 
* PolSys

 |
Koordinatar: 69°40′45″N 030°06′18″E﻿

Elvenes i Sør-Varanger.
Oversiktsbilde mot Elvenes bru.
Skafferhullet
**Elvenes** er ei bygd i Sør-Varanger kommune i Finnmark-området i Finnmark fylke. Bygda ligg ved botnen av Bøkfjorden, 10 km sør for Kirkenes, like attmed grensa til Russland. Her munnar Pasvikelva ut, den nest lengste elva med munning i Noreg. 

Bygda har fleire næringsforetak, ei velforeining og fleire barnehagar (Lisadellhaugen barnehage og Bjørnehiet familiebarnehage). Elvenes grensestasjon ved Garnisonen i Sør-Varanger ligg like ved Elvenes.

Historie
--------

Frå 1912 låg bedrifta Elvenes Sagbruk og Høvleri her.

Under den andre verdskrigen vart 600 norske lærarar frå heile landet deportert hit, i 1942. 
Elvenes husa ein stor fangeleir som vart brukt for russiske krigsfangar. Bygningene i bygda vart brende av okkupasjonsmyndigheitene hausten 1944.

Kjelder
-------

«Elvenes» i *Store norske leksikon*, snl.no.

| * v
* d
* e
Busetnader på 30. lengdegrad aust |
| --- |
| 30. austlege lengdegrad | Elvenes**·** **Kiberg****·** **Kirkenes** |
| I nærleiken | **Berlevåg****·** **Bjørnevatn****·** **Hesseng****·** Kongsfjord**·** **Vadsø****·** **Vardø** |

|  |  |
| --- | --- |
| Autoritetsdata | 
* Store norske leksikon
* GeoNames
* SSR (namn)

 |
**Mumbai** (tidlegare **Bombay**) er ein by som ligg på vestkysten i India. Byen er hovudstaden til den indiske delstaten Maharashtra, og er ein av dei største byane i verda. 

Mumbai har ei god naturleg hamn som etter Singapore er den beste i Asia. På grunnen av dette blei Mumbai ein stor handelsby under det britiske styret, og er enno rekna som hovudstaden til indisk næringsliv. Den indiske sentralbanken har sitt hovudkontor i Mumbai, og Mumbai sin børs er den viktigaste i India. Nesten 40 % av inntektsskatten i India blir betalt i Mumbai. Den indiske filmindustrien, «Bollywood», er også basert i Mumbai.

Mumbai-området har vore busett i svært lang tid. Ein finn buddhistiske holetempel og kloster som er meir enn to tusen år gamle. Men byen er likevel ganske ny og vart berre grunnlagt i 1668 av Det britiske austindiske kompaniet. Byen voks fort og gjekk frå 10 000 ibuarar i 1661 til 50.000 i 1675. I 2004 hadde Mumbai om lag 19.400.000 ibuarar. Eigedommar i Mumbai er dei dyraste i India, og 49 % av ibuarane må derfor bu i slummar. Dharavi i Mumbai er Asias største slum.

Men Mumbai har meir enn berre folk og slummar. Det finst mange historiske og kulturelle stadar i byen, nokre av dei mange tusen år gamle, og byen har fått tre verningsprisar frå UNESCO. Byen inneheld til og med ein jungel med løver og kvite tigrar.

Mange forskjellige folkegrupper bur i Mumbai. Religiøse grupper som finst der inkluderer Bene Israel og Baghdadi-jødar, parsarar, bahaiar, kristne, muslimar, buddhistar, jainar, sikhar og sjølvsagt hinduar. Det mest brukte språket i Mumbai er bambaiya, ei forenkla utgåve av hindi. Andre språk som er brukt inkluderer marathi, gujarati, tamil, malayalam, urdu, hindi, portugisisk og engelsk.

|  |  |
| --- | --- |
| Autoritetsdata | 
* WorldCat
* Store norske leksikon
* VIAF
* GND
* LCCN
* ISNI
* NKC
* BNE
* GeoNames

 |
Storfjellet borettslag er et hyggelig boområde bygget på en fjelltopp på Ravnåsen på Holmlia. Før utbyggingen ble denne fjelltoppen kjent som Storfjellet derav navnet til borettslaget.

Borettslaget har en fantastisk beliggenhet med nærhet til skog, by og sjø og kort avstand til offentlig kommunikasjon og handlesenter. De fleste av boligene ligger vestvendt og nærmest bader i sol hele året.

Bebyggelsen består av 34 småhus og 3 blokker. Det er mange fine fellesområder på området og som vi nå har ekstra fokus på å gjøre endra bedre. Vi er også veldig stolte over vårt flotte skogområde med furutrær og den spektakulære utsikten en har fra svært mange steder i borettslaget.

Det er et stille og rolig område med svært lite biltrafikk da det ikke er bilvei inne på boområdene og Holmlia er et av det minst trafikkerte boligområdet i hele Oslo. Dette gir også fine turmuligheter i nærmiljøet.

Borettslaget har over flere år blitt drevet bærekraftig med et fokus på sirkulær- og delingsøkonomi. Dette gjør at mange har fått øynene opp for disse boligene og det er et attraktivt boområde for alle aldre.
**Murgab** (tadsjikisk **Мурғоб**, russisk **Мургаб**, frå det persiske مرغاب som tyder 'fugleelva') er hovudstaden i Murgab-distriktet i Pamir-fjella i den autonome Gorno-Badaksjan-regionen i Tadsjikistan. 

Landsbyen vart grunnlagt av russarane som *Pamirskij Post* i 1893. Den moderne byen voks opp under Sovjetunionen. Befolkninga er no om lag halvt om halvt pamirsk og kirgisisk. Med sine 4000 innbyggjarar er Murgab omtrent den einaste større landsbyen i den austlege halvdelen av Gorno-Badaksjan. Byen ligg der Pamir Highway kryssar Murgab-elva. På 3650 meter over havet er Murgab er den høgstliggande større busetnaden i Tadsjikistan (og det tidlegare Sovjetsamveldet).

Pamir Highway går nordover til Sary-Tasj og vidare til Osj i Kirgisistan, og sørvest til regionhovudstaden Khorog (300 kilometer). Ein nyare veg går austover til Kulma-passet og Karakoram Highway i Kina, som går vidare til Tasjkurgan i sør og Kasjgar i nord. Når den nye vegen opna i mai 2004 var det berre reisande med kinesiske eller tadsjikiske pass som kunne krysse grensa her. Per 2010 er denne grenseposten open for dei fleste nasjonalitetar. På grunn av denne geografiske plasseringa er Murgab ein naturleg møteplass for både reisande og handlande av både lovlege og ulovlege produkt.

Basaren i Murgab.

Kjelder
-------

* *Denne artikkelen bygger på «Murghob» frå Wikipedia på engelsk, den 5. juli 2010.*
	+ *Wikipedia på engelsk oppgav desse kjeldene:*
* "Gorno-Badakhshan, Tajikistan: Trekking Routes" (map). www.pamirs.org. Henta 25. august 2005. Arkivert 19. desember 2008 ved Wayback Machine. www.pamirs.org.
* Jennings, David. (18 – 25 July 2004) "Sixty One Degrees: An Occasional Journal of an Asia-overland adventure".

Bakgrunnsstoff
--------------

 Commons har multimedium som gjeld: **Murgab**

|  |  |
| --- | --- |
| Autoritetsdata | 
* GeoNames

 |
**Yasmin Syed** (fødd 7. november 1966 i London) er ein norsk skodespelar, kanalvert og programleiar.

Syed er fødd i London. Mora er frå Noreg medan faren var indiskguyanar. Familien hadde tenkt å busetja seg i Guyana, men faren hennar døydde der, berre 39 år gammal.
Ho flytta som 2-åring til Vinje i Telemark, der ho voks opp.

Yasmin Syed studerte musikk, teater og dans ved Pacific Lutheran University i Tacoma i den amerikanske delstaten Washington med fordjuping i song.

I 1997 spelte ho den kvinnelege hovudrolla i den norske filmen Halvveis til Haugesund. Filmen er ein road-movie og var ein del av hovudprogrammet under filmfestivalen i Haugesund. I 1999 spelte ho politioverkonstabel i Familiesagaen de Syv Søstre på TV 2. Same år vart ho også tilsett som kanalvert på NRK1. I 2002 og 2003 var ho med i livssynsprogrammet *Styk Live* på NRK. Jula 2008 leidde ho *Julemorgen* saman med Kåre Magnus Bergh. Ho har også eit eige band, *Yasmin's Bandpower*. I 2009 mottok ho Kringkastingsprisen.

I 2013 var Yasmin Syed aktuell som programleiar for den nye fjernsynssatsinga Dialektriket på NRK. I programmet reiste ho rundt i Noreg for å finna ut kva det er med dialektane som er så viktig for nordmenn.

Prisar og utmerkingar
---------------------

* 2009: Kringkastingsprisen
* 2008: Alf Helleviks Mediemålpris

Kjelder
-------

* *Denne artikkelen bygger på «Yasmin Syed» frå Wikipedia på bokmål, den 30. oktober 2009.*

Fotnotar
--------

1. ↑  Yasmin, hva har du i bagasjen? på NRK nett-TV
2. ↑  Lien, Silje Marie (19. november 2008). «Nye programledere i Julemorgen». NRK. Henta 23. mai 2009.
3. ↑  Helleve, Kjartan (27. oktober 2009). «Kringkastingsprisen til Yasmin Syed». Noregs Mållag. Henta 30. oktober 2009.
4. ↑  *Dagsavisen, 26.10.13: Dialekt-Norge rundt*, arkivert frå originalen 3. desember 2013, henta 28. november 2013

Bakgrunnsstoff
--------------

* Offisiell nettstad Edit this at Wikidata
* Yasmin Syed, intervju i Dagbladet 29. juli 1999
**Great Cumbrae** (skotsk-gælisk *Cumaradh Mòr*), òg berre kalla **Cumbrae** eller **Isle of Cumbrae**) er den største øya i øygruppa The Cumbraes i den ytre delen av Firth of Clyde vest i Skottland. Her ligg Det nasjonale vassportsenteret, Cathedral of the Isles og University Marine Biological Station i Millport. Ferieøya har ein 18-hols golfbane, som nesten går til toppen av øya, og ein populær veg for sykliast som går rundt heile øya.

Øya er 3,9 km lang og 2 km brei og det høgaste punktet er The Glaidstone på 127 meter over havet. I klårvêr kan ein sjå nordover til Ben Lomond og Arrochar-Alpane. I vest kan ein sjå dei større øyane Bute og Arran,m edan ein på andre sida av Knapdale kan sjå Paps of Jura. Sørover ligg Ailsa Craig, rundt 40 km bortanfor Little Cumbrae. Ailsa Craig markerer om lag halvvegen til Nord-Irland, som stundom er mogeleg å sjå i særs gode sikttilhøve.

Millport er den einaste byen på øya, og ligg i bukta på sørsida. Øya hadde i 2001 1434 innbyggjarar, men talet aukar kraftig om sommaren på grunn av dei mange turistane som ferierer her. Det er hovudsakleg bønder som eig landjorda på øya.

Sjå òg
------

* Little Cumbrae
* Little Cumbrae Castle

Kjelder
-------

* *Denne artikkelen bygger på «Great Cumbrae» frå Wikipedia på engelsk, den 8. februar 2010.*


| * v
* d
* e
Øyar i Firth of Clyde |
| --- |
| Ailsa Craig/Creag Ealasaid • Arran/Eilean Arainn • Burnt Islands • Bute/Eilean Bhòid • Castle Island/Eilean a' Chaisteil • Davaar/Eilean Dà Bhàrr • Eilean Dearg • Eilean Dubh • The Eileans • Glunimore • Holy Isle/Eilean MoLaise • Horse Isle/Eilean nam Eich • Inchmarnock/Innis Mheàrnaig • Lady Isle/Eilean Mhoire • Pladda/Pladaigh • Sanda/Sandaigh • Sgat Mòr is Sgat Beag • Sheep Island • Great Cumbrae/Cumaradh Mòr • Little Cumbrae/Cumaradh Beag |

|  |  |
| --- | --- |
| Autoritetsdata | 
* VIAF
* SUDOC
* GeoNames

 |
**Fredrik Wilhelm Wedel-Jarlsberg** (22. mai 1787–26. juli 1863) var ein dansk-norsk baron, amtmann og tollinspektør.

Wedel-Jarlsberg vart fødd på eit klostergods ved Næstved i Danmark, faren var offiser. Han vart sjølv offiser i 1803, deltok og vart såra under kampen mot engelskmennene i 1807 og var udyktig til vidare militærteneste.

Han vart student i 1804, og cand. jur. 1808. Arbeidde deretter eit par år i rentekammeret, før han i 1811 vart amtmann i Finmarken. I 1813 utnemnd til amtmann i Bratsberg, fekk i 1819 i tillegg amtmannsembetet for Larvik grevskap. Som amtmann i Bratsberg føretok han fleire tankelause handlingar, som viste han var heller lite skikka til embetet.

I 1818 vart han vald til Stortinget frå Larvik grevskap. Valet vart underkjent med 64 røyster mot 6, grunngjeve med at han ikkje hadde budd lenge nok i landet.

Wedel-Jarlsberg vart i 1838 tollinspektør i Larvik. Han døydde i 1863.

Kjelder
-------

* Lindstøl, Tallak: *Stortinget og Statsraadet 1814-1914*. Kristiania, 1914
* Quisling, J. L.: *Gjerpen. En bygdebok*, Kristiania, 1917
* Norsk samfunnsvitenskapelig datatjeneste Arkivert 2022-05-10 ved Wayback Machine.

|  |  |
| --- | --- |
| Autoritetsdata | 
* Historisk befolkningsregister
* Lokalhistoriewiki
* PolSys
* VIAF
* GND

 |
**Hamrinsjøen**, eller **Diyala-demningen**, er ein menneskeskapt innsjø kring 50 km nordaust for Baquba i Diyala guvernement i Irak. Byen Hamrin ligg ved vestbreidda av innsjøen, og begge ligg lengst sør i Hamrinfjella.

Innsjøen vart fylt i 1981 og held over to milliardar kubikkmeter vatn. Her finst fisk og han gjev vatn til daddelpalmelundar og anna jordbruk i nærleiken.

I juni 2008 vart det rapportert at sidan Iran hadde demd opp elva Alwand, hadde innsjøen mista nesten 80 % av kapasiteten.

Arkeologiske utgravingar
------------------------

Seint i 1970-åra, før innsjøen vart fylt, vart det gjort fleire arkeologiske utgravingar i området. Utgravingane vart leia av British Archaeological Expedition etter førespurnad av Den irakiske statsorganisasjonen for antikvitetar og arv. Av stader som vart utgrave finn ein Tell Madhur, Tell Rubeidheh og Tell Haizalun frå Ubaid-perioden.

Kjelder
-------

* *Denne artikkelen bygger på «Lake Hamrin» frå Wikipedia på engelsk, den 18. april 2018.*
	+ *Wikipedia på engelsk oppgav desse kjeldene:*

1. ↑
2. ↑  Roaf, M. 1982. The Hamrin Sites. I: J. Curtis (red.) Fifty Years of Mesopotamian Discovery. London: The British School of Archaeology in Iraq. s. 40-47
|  |  |
| --- | --- |
| Autoritetsdata | 
* WorldCat
* VIAF
* LCCN
* ISNI
* MusicBrainz (artist)
* Discogs (artist)

 |

  

Bodega på scenen i Ohio i 2008.
**Bodega** var ei skotsk musikkgruppe basert i Glasgow som blei skipa i mars 2005. Medlemmane møtte kvarandre medan dei studerte saman ved det nasjonale senteret for tradisjonsmusikk i Plockton i Skotland. Gruppa blei opphavleg kalla Fiddle Dee Fiddle Dum. Ho blei oppløyst i slutten av 2011, på grunn av dei ulike musikalske banane til medlemmane.

Medlemmar
---------

Gruppa hadde fem medlemmar:

* Gillian Chalmers (frå Fraserburgh), border pipes, low fiddle og fele
* Ross Couper (frå Shetland), fele
* Tia Files (frå Oban), akustisk stålstrengsgitar, bassgitar, skarptromme, djembe og vokal
* Norrie MacIver (frå Carloway på Isle of Lewis), hovudvokal, akkordeon, stålstrengsgitar og djembe
* June Naylor (Øya Skye), tarmstreng-harpe

Sandie Forbes (fele og vokal) var ein sjette medlem av gruppa fram til 2006. Alle medlemmane av gruppa var fødd kring 1987-1989.

Karriere
--------

Gruppa opptredde på festivalen Celtic Connections i to år på rad, og spelte òg på store festivalar som The Shetland Folk Festival og HebCelt Fest. 

Ho framførte tradisjonell skotsk og irsk musikk, og dessutan nytt materiale komponert av medlemmene, som kombinerte improvisasjon og eklektiske innflyttar frå jazz, rock, funk og andre ikkje-tradisjonelle sjangrar. Ho spelte òg amerikansk repertoar, som «Wagon Wheel» av Bob Dylan. Hovudsongaren Norrie MacIver syng både på skotsk-gælisk (inkludert waulking-songar og *puirt à beul*) og engelsk.

I slutten av 2005 vann gruppa BBC Radio 2 Young Folk Award i 2006. Ho turnerte i Europa og USA fleire gonger.

Diskografi
----------

* 2006 - *Bodega* (Greentrax)
* 2008 - *Under the Counter* (Greentrax)

Bakgrunnsstoff
--------------

* Bodega-sida på Atlantic Edge Music Services


1. ↑  «Bodega Split». Atlantic Edge Music Services. Arkivert frå originalen 17 January 2013. Henta 23 September 2012.
2. ↑  Sandieforbes.com Arkivert 16 July 2011 ved Wayback Machine.
3. ↑  «Scottish band win the 2005/6 BBC Radio 2 Young Folk Awards» (Press release). BBC. 14. desember 2005. Henta 12. april 2014.
Fiskeværet Skjøtningberg i Lebesby i Aust-Finnmark i 1909. Foto: Hanna Marie Resvoll-Holmsen

**Skjøtningberg** er eit fråflytta fiskevær i Lebesby kommune i Troms og Finnmark. Det ligg ytst i Oksfjorden. Skjøtningberg blir i dag brukt som hytte- og fritidsområde.

Skjøtningberg var eit større fiskevær tidleg på 1400-talet, med 200-250 innbyggjarar. 
Men folketalet gjekk ned, og i 1694 blei det rapportert av det berre budde 7 mann her.
Skjøtningberg kyrkje var hovudkyrkje for eit prestegjeld fram til 1819, men kyrkjebygningen vart alt på 1700-talet svært forfallen og blei riven.

Været hadde vore ein viktig stad for fiske drive frå robåtar, som ein kunne ta på land under uvêr. Dette kunne ein ikkje gjera med større motorbåtar.

Storstormar i 1918 og 1932 raserte båtane frå Skjøtningberg, og fiskeværet blei til slutt forlate.

I dag kan ein vitja staden for den store stranda som finst her, eller «Svartholla», ei naturleg kysthole.

Fiskaren og stortingspolitikaren Christian Wallenius var frå Skjøtningberg.

Kjelder
-------

1. 1 2 3  Lill Astrid Røvik (12-09-2007), *Skjøtningberg*, Lebesby kommune
2. ↑  Amund Helland (1906) - *Norges land og folk - Topologisk beskrevet* (s. 361)
3. 1 2  *Skjøtningberg*, Visit Nordkyn, henta 23. april 2016

* *Delar av denne artikkelen bygger på «Skjøtningberg kirke» frå Wikipedia på bokmål, den 23. april 2017.*

Bakgrunnsstoff
--------------

* Søk etter Skjøtningberg i kulturminnesok.no, nettstaden til Riksantikvaren
«Tsuchigumo» frå *Konjaku Gazu Zoku Hyakki* av Sekien Toriyama
Tsuchigumo, frå Bakemono no e-roll, Brigham Young University
***Tsuchigumo*** (土蜘蛛, ****Tsuchigumo****), bokstaveleg omsett ‘jordedderkopp’) er ein historisk japansk nedverdigande term for opprørske lokale klanar, og òg namnet på ein type av edderkopp-liknande yōkai i japansk folklore.

Kjempeedderkoppen tsuchigumo opptredde fyrst som ein oni-aktig yōkai i litterære verk frå mellomalderen. Det mest representative av desse verka er *Soga om Heike*, (*Heike Monogatari*), som blei samla i fyrste halvdel av 1200-talet, der vesenet opptrer under namnet 山蜘蛛 (yamogumo, *fjelledderkopp*). Forma til ein tsuchigumo utvikla seg til å bli meir bisarr med tida. I emakimono Tsuchigumo Sōshi frå 1300-talet er ein tsuchigumo skildra som ein kjempe-yōkai på 60 meter, og då han blei drepen kom 1990 hovud ut av magen hans. Minamoto no Yorimitsu og Watanabe no Tsuna, som var med på å nedkjempa tsuchigumoen i desse sogene, er japanske sogeheltar som også opptrer i soga om den mektige onien Shuten-dōji. tsuchigumo som ein yōkai opptrer også i verka innan no-, jōruri og kabuki-tradisjonane.

*Tsuchigumo Sōshi*, parts eight through thirteen

1. ↑  京極夏彦・多田克己 編著 (2008). *妖怪画本 狂歌百物語*. 国書刊行会. s. 293–294頁. ISBN 978-4-3360-5055-7.
2. ↑  Katsuhiko Fujii. (på japansk). ABC Ark, Inc.. Arkivert frå originalen 27 September 2022. Henta 12 February 2023.  Missing or empty `|title=` (hjelp)
3. ↑  Sachie Miyamoto, Azusa Kumagai (2007). *日本の妖怪の謎と不思議*. Gakken. s. 74. ISBN 978-4056047608.
4. ↑   (på japansk). Kotobank. Arkivert frå originalen 12 February 2023. Henta 12 February 2023.  Missing or empty `|title=` (hjelp)
Koordinatar: 70°52′37.528″N 26°54′0.086400″E﻿

**Laksefjorden** (nordsamisk *Lágesvuotna*) er ein fjord i Lebesby kommune i Troms og Finnmark. Fjorden er den tredje lengste fjorden i Finnmark etter Porsangerfjorden og Varangerfjorden og strekkjer seg 72 km sørover til bygda Kunes i botn av fjorden.

Den ytre delen av fjorden ligg mellom Sværholthalvøya og Nordkinnhalvøya og har innløp mellom Sværholtklubben i vest og Store Finnkjerka i aust. Vest for Sværholthalvøya går Porsangerfjorden sørover, medan Tanafjorden ligg på austsida av Nordkinnhalvøya. Store Finnkjerka markerer òg den ytre og vestlege grensa for Kjøllefjorden som går søraustover til Kjøllefjord på austsida av Dyrfjordhalvøya. 

Fjorden er 327 meter på det djupaste, nesten heilt ute ved munningen. 

Riksveg 98 går langs austsida av fjorden ut til Ifjord, og frå her går Riksveg 888 langs delar av austsida. Når Riksveg 888 er stengd på grunn av uvêr går det ferje frå Kalak til Kifjorden.

Busetnader
----------

Det ligg ikkje så mange busetnader langs fjorden. På vestsida finn ein grenda Veidnes og på austsida ligg bygdene Dyfjord, Bekkarfjord, Lebesby og Ifjord og grenda Brenngam, medan Kunes ligg inst i fjorden.

Fjordarmar
----------

Laksefjorden har mange fjordarmar, særleg på austsida. På vestsida er den einaste fjordarmen Lille Porsangen. På austsida finn ein frå nord til sør Dyfjorden, Kifjorden, Eidsfjorden, Mårøyfjorden, Store Torskefjorden, Lille Torskefjorden, Bekkarfjorden, Ifjorden med Friarfjorden, Landersfjorden, Adamsfjorden og heilt inst ligg Storfjorden.

Øyar
----

Det ligg fleire øyar i fjorden. Den største er Brattholmen som ligg nesten heilt inne i fjorden, medan Mårøya er den nest største. Andre øyar er Kartøya, Store Bratholmen, Langholmen, Skjåholmen, Rypøya og Bondøya.

Historie
--------

Under andre verdskrigen hadde okkupasjonsmakta ein fangeleir med sovjetiske fangar i austre Laksefjorden.:6

Kjelder
-------

1. ↑  Bache, Andrew. [rapporten] «De sovjetiske, polske og jugoslaviske (serbiske) krigsfanger i tysk fangenskap i Norge 1941-1945. Oversikt over 709 krigsfange- og arbeidsleirer for utenlandske krigsfanger. Fordelt på 19 fylker». *Norge under okkupasjonen : 25 rapporter med kartlegging og registrering av spørreundersøkelser og dokumentasjon*. Utgitt av proskektet "Norge under okkupasjonen"

|  |  |
| --- | --- |
| Autoritetsdata | 
* Store norske leksikon
* VIAF
* GeoNames
* SSR (namn)

 |
**Sverre Sigurdsson** (1151–9. mars 1202) var konge av Noreg i tidsrommet 1184-1202. Han vart i fylgje *Sverresoga* fødd i Noreg om lag i 1151. Han døydde den 8. eller 9. mars 1202 i Bergen.

Liv
---

  

Sverresoga fortel at Sverre var fødd i Noreg som son av Gunnhild, som skal ha vore gift med Unas kammakar.

Frå han var kring fem år budde Sverre i bygda Kirkjubøur på Færøyane. Han må ha hatt særskilde evner, for Roe, biskopen der på øyane, sette han i prestelære. Som vaksen skal han ha fått høyra av mor si at han var son av kong Sigurd II Munn. Korleis det no var med den saka, så gav det legitimitet til eit meir storlåtent prosjekt enn ei karriere innan kyrkja hadde vore. Sverre tok kontakt med den leiande opprørsflokken i landet, birkebeinane, som stod utan hovding etter at Øystein Øysteinsson Møyla fall i Slaget på Re. Dei tok han til hovding og han viste seg raskt som ein taktisk dyktig hærførar. Han klarte på kort tid å få seg sjølv hylla som konge på Øyratinget i 1177, men det tok fleire år før kongsmakta var endeleg sikra.

Krig
----

Motstandaren var kong Magnus Erlingsson, og far hans, lendmannen Erling Skakke. Magnus var dotterson til kong Sigurd I Magnusson Jorsalfare, og var støtta av kyrkja som ynskte ei kontrollert arvefylgje grunna på ektefødsler. Dei to utkjempa slag på Kalvskinnet i 1179 og Ilevollen i 1180. I slaget ved Fimreite i 1184 vann Sverre. Magnus døydde i dette slaget, og bispane Nikolas og Eirik trødde fram som Sverre sine argaste motstandarar. Dei reiste sin eigen krigarflokk, baglarane og klarte samstundes å få kong Sverre lyst i bann av paven. Striden med baglarane vara ved til Sverre uventa døydde på sotteseng i Bjørgvin (Bergen) i 1202.

Han er til no den einaste norske kongen som har hatt namnet Sverre, og vert ofte omtala berre som *kong Sverre*.

Kjelder
-------

1. 1 2  Norseng, Per (26. februar 2020). «Sverre – norsk konge». *Store norske leksikon* (på norsk bokmål).

Bakgrunnsstoff
--------------

* Claus Krag: *Sverre : Norges største middelalderkonge*, Oslo 2005 ISBN 82-03-23201-9
* Karl Jonsson m. fl: *Sverresoga*. Omsett til norsk av Halvdan Koht, *Sverresoga* Det Norske Samlaget, Oslo 1967 ISBN 82-521-4474-8 Nettversjon på bokmål Arkivert 2006-12-05 ved Wayback Machine.

|  |  |
| --- | --- |
| Autoritetsdata | 
* WorldCat
* Norsk biografisk leksikon
* Store norske leksikon
* Lokalhistoriewiki
* VIAF
* GND
* LCCN
* ISNI
* SUDOC

 |
**Svetlana Vladimirovna Bogdanova** (fødd 12. juli 1964) er ein russisk tidlegare handballspelar frå Sverdlovsk. Målvakta vart verdsmeister 1990 for Sovjetunionen og 2001 for Russland.

Karriere
--------

### Landslagsspel

Bogdanova vakta målet då Sovjetunionen slo Jugoslavia med 24 mål mot 22 i finalen under Handball-VM 1990. To år seinare tapte Russland og Bogdanova semifinalekampen mot Noreg under Sommar-OL 1992, men lukkast vinne bronsefinalen. I desember 2001 vart Bogdanova verdsmeister på ny, då Russland i finalen slo det norske laget 30–25.

### Klubbspel

Bogdanova var på 1980-talet aktiv på universitetslaget til Sverdlovsk. I 1996 reiste ho til Spania, der ho allereie året etter var med å vinne finalen i meisterligaen for Sagunt (Mar Valencia). Også i 1998 tok Sagunt seg til meisterligafinale, eit oppgjer som enda med tap for Bogdanova og Sagunt. I 1999 skifta ho over til konkurrenten Mislata. Med dette spanske laget vann ho EHF-cupen våren 2000, norske Tertnes IL vart slått 42–41 i finalane. Bogdanova avslutta med spel 2002–06 for Itxako, også det eit spansk lag.

### Merittar

* VM-gull: 1990 og 2001 for Russland
* OL-bronse: 1992 for «Sovjetunionen»
* Vinnar av EHF-meisterligaen: 1997 med Sagunto
* Vinnar av EHF-cupen: 2000 med Mislata
* Spansk seriemeister: 1997, 1998 med Sagunto
* Spansk cupmeister: 1997, 1998, 1999 med Sagunto og 2001 med Mislata

Kjelder
-------

* *Denne artikkelen bygger på «Svetlana Bogdanova» frå Wikipedia på fransk, den 15. november 2023.*
Blått ullskjerf
**Skjerf** (frå fransk *écharpe*, ‘armbind, langsjal’) er eit stykke stoff ein kan ha om halsen eller hovudet for å verna seg mot kulde, sollys, støv, sand eller skit, som pynt eller mote, av religiøse grunnar eller for å visa tilhøyre til ein idrettsklubb eller -lag. Ein kan laga skjerf av mange ulike materiale, som ull, lin, silke og bomull. Plagga er vanlegvis lange, smale og rektangulære. Dei kan hengast laust, viklast eller knytast om hals eller hovud.

Ein kan òg ha skjerf om livet som livband, til dømes som del av ein gallauniform eller hoftesjal brukt til magedans.

* Silkeskjerf gjevne av ein tibetansk munk for å bringa lukke.Silkeskjerf gjevne av ein tibetansk munk for å bringa lukke.
* Portugisiske fotballtilskodarar held opp fotballskjerf under Fotball-EM 2004.Portugisiske fotballtilskodarar held opp fotballskjerf under Fotball-EM 2004.
* Mann med laust skjerf i NepalMann med laust skjerf i Nepal
* Mann med knytta skjerfMann med knytta skjerf
* Kvinne med silkeskjerfKvinne med silkeskjerf
* Kvinne med skjerf på moteoppvisingKvinne med skjerf på moteoppvising
* Glenn A. Baker med laust skjerf og kvinne med pelsstolaGlenn A. Baker med laust skjerf og kvinne med pelsstola

Sjå òg
------

* Dupatta
* Sjal
* Stola

Kjelder
-------

1. ↑  «skjerf» i Nynorskordboka.
2. ↑  «skjerf». *Store norske leksikon* (på norsk). 8. november 2021.

* *Denne artikkelen bygger på «Scarf» frå Wikipedia på engelsk, den 13. desember 2022.*

Bakgrunnsstoff
--------------

 Commons har multimedium som gjeld: **Skjerf**

|  |  |
| --- | --- |
| Autoritetsdata | 
* NKC

 |
Sygna Uldvarefabrik på Hermansverk.
Plysen (t.v.) og spinneriet slik det ser ut i 2012. Gamlebygningen stod til venstre for Plysen, ned mot elva.
**Sygna Uldvarefabrik A/L** var ein tekstilfabrikk ved Henjaelvi på Hermansverk i Leikanger i tidlegare Sogn og Fjordane. Fabrikken vart starta som shoddyfabrikk med namnet *Larsen Dampfarveri* av Mathias Larsen i 1910. I 1913 tok Arne Johannesen over og skipa aksjelag med namnet *Sygna Uldvarefabrik A/L*. Det vart reist ein stor fabrikkbygning i sveitserstil, der mykje av materialen kom frå reisinga av Fridtjof-statuen på Vangsnes. Produksjonen var i hovudsak ullgarn, ullteppe og etter kvart bomullsty. Fabrikken gjekk dårleg under krisa på 30-talet, og tilsette vart permitterte og oppsagde. I 1932 organiserte dei seg i Hermansverk Tekstilarbeiderforening.

Framgangstider og nedlegging
----------------------------

Etter krigen gjekk fabrikken bra. Tidleg på 50-talet vart fabrikken utvida med to nye bygningar som inneheldt plys, kamgarnspinneri og vevegarnavdeling. Sygna gjekk inn i *Norsk Kamgarn Industri* i 1963, og spesialiserte seg deretter på strikkegarn. I 1964 vart det bygt ein ny etasje på spinneriet og investert i ny maskinpark. Fabrikken gjekk konkurs i 1972, men disponent Anders Dancke Sunde fekk Sandnes Kamgarn Spinneri til å ta over. Fabrikken på Sandnes brann ned til grunnen i 1978, og produksjonen på Hermansverk vart nedlagd i 1982 då ny fabrikk på Sandnes stod ferdig.

Smoltanlegg og sanering
-----------------------

I 1984 starta *Sygna Aquakultur* smoltoppdrett i lokala til Sygna Uldvarefabrik. Anlegget var i drift til 1993, då nytt anlegg i Riverdalen på Hermansverk vart teke i bruk. Dette er framleis i drift av Marine Harvest.

Fabrikkpipa og den gamle trebygningen frå 1913 vart riven vinteren 2001. Plysen og spinneriet frå 50- og 60-talet står framleis, og fram til 2012 vart spinneriet nytta som garasjeanlegg for Leikanger Taxi.

Bakgrunnsstoff
--------------

* Sau- og geiteavl i Sogn og Fjordane – NRK fylkesleksikon.
* Om Sygna Ullvarefabrikk i Kulturhistorisk Leksikon (Fylkesarkivet i Sogn og Fjordane)
* Vet du hva dette er? - BYAS/Stavanger Aftenblad
**Skatestraumen** er sundet mellom Bremangerlandet og Rugsundøya i Bremanger kommune. Namnet vert og nytta synonymt med bygda som ligg på nordsida av sundet, frå Haukedalen i aust til Tongane på vestspissen av Rugsundøya. Bygda har vegsamband, Riksveg 616, over Rugsundøya gjennom Skatestraumtunnelen. På sørsida av Skatestraumen ligg grendene Klubben og Hunskår. Skipsleia går gjennom Skatestraumen og gjer at det er jamnt er tett skipstrafikk her. Tidlegare hadde Skatestraumen dampskipssamband til Måløy i nord, og til Florø i sør-sørvest. Mellom 1973 og 1998 gjekk MS Opstad i rute mellom Berle og Måløy, der Skatestraumen hadde to stopp, Skatestraumen (bygda på Rugsundøya) og Klubben. Skatestraumen har sterkt tidevatn, avdi sundet bind saman den vide og djupe Frøysjøen med Nordfjorden, og store vassmassar vert pressa gjennom det relativt tronge og grunne sundet. Den sterke straumen gjer Skatestraumen til ein god fiskeplass, noko den har vore attende til steinalderen. Dette er vist gjennom omfattande arkeologiske utgravningar  under arbeid med Bremangersambandet.

Kjelder
-------

* *Norsk Allkunnebok*. IX. Bandet. 1960

1. ↑  Kleppa, Hermund. Fylkesbaatane - Stoppestaden Berle, Kulturhistorisk leksikon, Fylkesarkivet i Sogn og Fjordane
2. ↑  Knut Andreas Bergsvik -
3. ↑  *arkivkopi*, arkivert frå originalen 24. september 2015, henta 8. mars 2015
**Kiwi** (stilisert som KIWI) er eit norsk kjedekonsept for sal av daglegvarer som blei starta i Hokksund i 1979. Namnet på butikkjeda kjem frå etternamnet til gründerane Tor og Henning Kirkeng og Svein Wike, der dei to fyrste bokstavane i etternamna Kirkeng og Wike dannar KIWI.

I 2008 hadde det vokse til den nest største daglegvarekjeda i Noreg målt i omsetning, og var i 2011 den største i landet målt i talet på butikkar. Kiwi er ein del av NorgesGruppen og hadde i februar 2018 652 butikkar i Noreg og 103 butikkar i Danmark, men den 28. april 2017 blei alle Kiwibutikkane i Danmark lagt ned. I juli 2011 gjekk Jan Paul Bjørkøy inn i stillinga som konstituert Kiwi-sjef etter at den mangeårige leiaren Per-Erik Burud omkom i ei båtulykke på Tjøme.

Omsetningsveksten til butikkjeda kan knyttast til fleire ulike kontinuerlege kampanjar der nokon var planlagt å vere kortvarige, men som sidan er utvida til faste kampanjar. Kampanjane er haldbarheitsgaranti, bleieavtale, kvalitetsgaranti på frukt og grønt og «momskutt» på frukt og grønt. I 2009 lanserte kjeden kampanjen «Go'Helg», som også blei ein permanent ordning. 

KIWI opererer med tre prisnivå: Kjente varemerker som er det dyraste alternativet, eit som er billigare med lågprismerke som Eldorado, Fiskemannen, Unik og Fersk & Ferdig, og til slutt det enda billigare alternativet First Price. Desse lavprismerka blir også brukt av dei andre butikkane til NorgesGruppen.

Opningstider
------------

Dei fleste av butikkane har lange opningstider, og mange av butikkane som held ope frå 07:00 til 23:00 — seks dagar i veka. Nokre av butikkane har også ope på søndag.

Opning av nye butikkar
----------------------

KIWI opna innan 2008 sine første butikkar i Danmark. Ved lanseringa var det strid om namnet, da den danske daglegvarekjeda Netto meinte at den var først ute i landet med å registrere «Kiwi» som varemerke.

Kjelder
-------

1. ↑  Nysveen, Eirik Amb. «Blomster og bikuber på Kiwis nye miljøflaggskip». *E24*. Henta 2. januar 2017.
2. 1 2  
«MØTER MOTSTAND: Kiwi i dansk navnestrid». *E24*. 22. juni 2008.
3. ↑  Kongen av dagligvare, dt.no, 5. februar 2011]
4. ↑  «Finn butikk». *www.kiwi.no* (på norsk bokmål). Henta 10. februar 2018.
5. ↑  «KIWI». *www.kiwi.no* (på norsk bokmål). Henta 10. februar 2018.
6. ↑  «Kiwi-sjef Per-Erik Burud er funnet». Aftenposten. 22.07.2011. Henta 31.03.2013.
7. ↑  «Fordeler og avtaler». kiwi.no. Arkivert frå originalen 25. juni 2014.

* *Denne artikkelen bygger på «Kiwi (dagligvarekjede)» frå Wikipedia på bokmål, den 4. november 2020.*


|  |  |
| --- | --- |
| Autoritetsdata | 
* BR orgnr

 |
**Inger «Mikro» Mikkelsen Røsoch** (fødd ) var ein norsk pianist, kjent frå NRK Radio der ho var akkompagnatør i over femti år.

Mikkelsen Røsoch var dotter av Martin Mikkelsen og Anna Moxness. Etter å ha spelt piano sidan ho var fire år, spelte ho som tolvåring våren 1918 ved Studentersamfundet i Trondhjem og fekk tilnamnet «Mikro» fordi ho ikkje nådde ned til pedalane. Seksten år gammal debuterte ho ved byens klassiske scene. Seinare blei ho med i Bodega Band (skipa i 1929) som var samfunnets jazzorkester, og samstundes det fyrste storbandet i landet. Ho blei livsvarig medlem og fyrste kvinnelege medlem i De Sorte Faars Ridderskab i 1947.

På oppfordring av programsekretær (og seinare svoger) Henry Røsoch (1894–1950), blei Mikkelsen Røsoch med då byen fekk sin fyrste lokalradio Trondheim kringkaster, eigd av Telegrafverket og frå 1933 av NRK. Der debuterte ho ved opninga den 4. mai 1930 og akkompagnerte etter kvart i programposten «Strekken» som handla om gymnastikk og blei ein av dei lengste programpostane hos NRK Trøndelag. Mest kjend blei ho etter at ho i 1949 blei med som akkompagnatør i Reidar Morset (1918–2001) sine gymnastikkprogram. Også dottera til Morset, Ingrid, blei med, og pågjekk fram til 1982 då Morset trekte seg tilbake. Fra 1952 var ho også brukt i andre samanhengar på NRK radio. Mikkelsen var pianist då Otto Nielsen (1909–82) og komponist Harald Haugen på 1930-talet sette opp den fyrste radio-operetten, «Postboks 39», og mottok i 1979 Trondheim kommunes kulturpris saman med nemnde Nielsen. Ho var gift med handelslærar Kolbjørn Røsoch (1897–1979).

Referansar
----------

1. ↑  Fødsels- og dødsdato fra Dødsfall i Norge 1995–2007 Arkivert 10. desember 2014 på Wayback Machine. i Digitalarkivet.
2. ↑  Ifølge Bernt Martin Mikkelsen, Inger Eline Røsoch i slektsdatabasen geni.com, datert den 8. september 2010.
3. 1 2  Idar Lind (1986). *Vår egen lille verden: Studentersamfundet i Trondhjem 1910-85*. Studentersamfundet i Trondhjem. s. 38. ISBN 8299145805. «Vårsemester 1918 debuterte 12 år gamle Ingen Mikkelsen ved Samfundets flygel. Hun satt på toppen av en stabel noter og nådde slett ikke ned til pedalene. Likevel tok hun Samfundet med storm. Hun fikk straks tilnavnet *Mikro*, og kvitterte med å bli en flittig gjest ved flygelet. I begynnelsen av 30-åra ble hun tildelt livsvarig medlemskap i Samfundet som takk. Senere ble hun den første kvinne slått til Ridder av De Sorte Faar. Og selv om hun nådde ned til pedalene etter hvert, beholdt hun kjælenavnet Mikro.»
4. 1 2  NRK-historia i Trøndelag i NRK den 24. august 2000.
5. ↑  «De Sorte Faars Ridderskab - Studentersamfundet i Trondhjem». *dsfrs.samfundet.no*. Henta 9. desember 2023.
6. ↑  Tyholt i Store norske leksikon.
7. ↑  Jon Annar Fordal, Tøy og bøy med Reidar Morset hos NRK den 22. november 2004.
8. ↑  Arnulf Grut, *Reidar Morset*, nekrolog i Adresseavisen den 10. mai 2001.
9. ↑  «Velfjortent kulturpris». *Klassekampen*. 21. juni 1979. s. 8. «Trondheim kommunes kulturpris for 1979 er tildelt Otto Nielsen og Inger Mikkelsen Røsoch.»
10. ↑  *Aftenposten*, 15. april 1944, side 4

* *Denne artikkelen bygger på «Inger Mikkelsen Røsoch» frå Wikipedia på bokmål, den 9. mars 2024.*
**Wilton Lewis Felder** (fødd 31. august 1940 i Houston i Texas) er ein amerikansk saksofonist og bassist, mest kjend som eit av medlemmane som starta The Jazz Crusaders, seinare kjend som The Crusaders. Felder, Wayne Henderson, Joe Sample og Stix Hooper starta gruppa då dei gjekk på skulen i Houston. The Jazz Crusaders utvikla seg frå ein rein jazzcombo til eit banebrytande jazz-rock-band, med innslag av soul. Felder arbeidde me gruppa i over tretti år. 

Felder spelte òg ein del som studiomusikarar, hovudsakleg då som bassist, for mange artistar. Han var ein av dei tre faste bassistane til Motown Records, då selskapet byrja å spele inn musikk i Los Angeles tidleg i 1970-åra. Han spelte på innspelingar med Jackson 5 som «I Want You Back» og «The Love You Save», for Marvin Gaye og Grant Green. Han spelte òg bass for softrockgrupper som America og Seals and Crofts. I tillegg har han spelt på John Cale-albumet *Paris 1919* og Billy Joel-albuma *Piano Man* og *Streetlife Serenade*. Han var ein av tre bassistar på Randy Newman sitt *Sail Away* (1972) og Joan Baez sitt *Diamonds & Rust*. Felder spelte òg med Joni Mitchell og Michael Franks.

Han gav ut eit soloalbum, *Secrets*, med Bobby Womack på vokal, som nådde 77. plassen på UK Albums Chart i 1985. Albumet inneheld den vesle hitten «(No Matter How High I Get) I'll Still be Looking Up to You» sungen av Womack og Alltrinna Grayson.

Diskografi
----------

**Solo**

* *We All Have A Star* (MCA, 1978)
* *Inherit The Wind* (MCA, 1980)
* *Secrets* (1983)
* *Love Is A Rush* (1987)
* *Forever, Always* (PAR, 1992)

**Med John Cale**

* *Paris 1919* (Reprise, 1972)

**Med Dizzy Gillespie**

* *Free Ride* (Pablo, 1977) komponert og arrangert av Lalo Schifrin

**Med Richard «Groove» Holmes**

* *Welcome Home* (World Pacific Jazz, 1968)

**Med Milt Jackson**

* *Memphis Jackson* (Impulse!, 1969)

**Med Shuggie Otis**

* *Here Comes Shuggie Otis* (Epic, 1970)
* *Freedom Flight* (Epic, 1971)

**Med Grant Green**

* *Shades of Green* (Blue Note, 1971)

**Med John Klemmer**

* *Constant Throb* (Impulse!, 1971)
* *Waterfalls* (Impulse!, 1972)
* *Magic and Movement* (Impulse!, 1974)

**Med Charles Kynard**

* *Reelin' with the Feelin'* (Prestige, 1969)

**Med Joni Mitchell**

* *For the Roses* (Asylum, 1972)
* *Court and Spark* (Asylum, 1974)
* *The Hissing of Summer Lawns* (Asylum, 1975)

**Med Jimmy Smith**

* *Root Down* (Verve, 1972)

Kjelder
-------

* *Denne artikkelen bygger på «Wilton Felder» frå Wikipedia på engelsk, den 28. august 2014.*
	+ *Wikipedia på engelsk oppgav desse kjeldene:*

1. ↑  IMDb.com
2. ↑  Roberts, David (2006). *British Hit Singles & Albums* (19. utg.). London: Guinness World Records Limited. s. 197. ISBN 1-904994-10-5.

Bakgrunnsstoff
--------------

* Allmusic Arkivert 2008-10-22 ved Wayback Machine.
* Artikkel[*daud lenkje*]

|  |  |
| --- | --- |
| Autoritetsdata | 
* WorldCat
* VIAF
* GND
* LCCN
* ISNI
* BNF
* BNF (data)
* BNE
* MusicBrainz (artist)
* Discogs (artist)

 |
**Verdscupen i langrenn i 1974-sesongen**, den aller fyrste i langrennsøvinga, omfatta 10 individuelle tevlingar og 2 stafettar, alle for menn. Tevlingane tok til 9. januar 1974 og vart avslutta 9. mars. Turneringa bestod av fem tevlingar over 15 kilometer, to over 30 km og tre 50-kilometerar. Renna fann stad i Kastelruth i Italia, Le Brassus (2) i Sveits, Reit im Winkl (2) i Vest-Tyskland, Falun (3) i Sverige, Lahti (2) i Finland og Oslo (2) i Noreg.

Ivar Formo frå Noreg vann verdscupen, utan å vinne eitt einaste renn. Finske Juha Mieto, som kom på andreplassen, vann to renn. Det same gjorde norske Magne Myrmo. Gert-Dietmar Klause og Gerhard Grimmer, begge Aust-Tyskland, Alfred Kälin frå Sveits, Thomas Magnusson frå Sverige, Vasilij P. Rotsjev frå Sovjetunionen og Juhani Repo frå Finland sigra i kvar sitt renn.

Individuelt
-----------

| Plass | Utøvar | Land | Poeng |
| --- | --- | --- | --- |
| 1 | Ivar Formo |  Noreg | 113 |
| 2 | Juha Mieto |  Finland | 110 |
| 3 | Edi Hauser |  Sveits | 94 |
| 4 | Stanislav Henych |  Tsjekkoslovakia | 89 |
| 5 | Magne Myrmo |  Noreg | 86 |
| 6 | Gerhard Grimmer |  Aust-Tyskland | 85 |
| 7 | Oddvar Brå |  Noreg | 75 |
| 8 | Thomas Magnusson |  Sverige | 72 |
| 9 | Lars-Göran Åslund |  Sverige | 69 |
| 10 | Pål Tyldum |  Noreg | 63 |
| 11 | Vasilij P. Rotsjev |  Sovjetunionen | 61 |
| 12 | Gert-Dietmar Klause |  Aust-Tyskland | 60 |
| 13 | Sven-Åke Lundbäck |  Sverige | 57 |
| 14 | Alfred Kälin |  Sveits | 54 |
| 15 | Dieter Meinel |  Aust-Tyskland |  |
|  | Georg Zipfel |  Vest-Tyskland | 46 |
| 17 | Ivan Garanin |  Sovjetunionen | 37 |
| 18 | Jan Staszel |  Polen | 35 |
| 19 | Jíři Beran |  Tsjekkoslovakia | 34 |
| 20 | Odd Martinsen |  Noreg | 33 |

Verdscupen vart organisert av Det internasjonale skiforbundet (FIS), men hadde likevel uoffisiell status. Poeng vart tildelt dei 20 beste løparane i dei individuelle tevlingane, etter ein skala frå 26 poeng for siger, vidare 22 og 19 poeng for andre- og tredjeplass. Poengskalaen heldt fram med 17, 16, 15, 14, 13, 12, 11, 10, 9, 8, 7, 6, 5, 4, 3, 2, og 1. I samandraget fekk utøvarane med seg poenga frå deira seks beste plasseringar.

Ingen verdscup i langrenn for kvinner før 1979-sesongen.

Kjelder
-------

* *Denne artikkelen bygger på «Https://de.wikipedia.org/wiki/Skilanglauf-Weltcup\_1974» frå Wikipedia på tysk, den 14. november 2020.*
**Talvik** (kvensk *Talmulahti*) er ei bygd og ein tettstad i Alta kommune, vest i Finnmark-området i Troms og Finnmark fylke, på 70. breiddegrad nord. Tettstaden ligg på vestsida av Altafjorden, få kilometer nordvest for Alta by og har 290 innbyggjarar per 1. januar 2017. Grunnkrinsen Talvik hadde 452 innbyggjarar i 2006.

Fram til 1917 var Talvik eit senter for pomorhandelen i Vest-Finnmark.

I 1920 vart det statleg finansierte «Talvik tuberkulosehjem og barnekoloni» oppretta. Heimen vart tvangsevakuert i 1944 og brunnen ned av dei tyske okkupantstyrkane. Sjukehuset vart då midlertidig oppført på Mo i Rana, på staden som i dag vert kalla Talvikparken, og pasientane vart overførte dit. Alle husa i Talvik vart sett i brann og brann ned, berre kyrkja stod att.

Sjå også
--------

* Den tidlegare kommunen Talvik

Kjelder
-------

* *Denne artikkelen bygger på «Talvik» frå Wikipedia på bokmål, den 12. november 2009.*


|  |  |
| --- | --- |
| Autoritetsdata | 
* Store norske leksikon
* GeoNames
* SSR (namn)

 |